GRECIA

 

Date generale

 

Grecia reprezintă unul dintre statele importante ale Europei de Sud-Est, învecinându-se cu Marea Egee, Marea Ionică, Marea Mediterană, Albania, Macedonia, Bulgaria şi Turcia.

Este membru al Uniunii Europene din anul 1981.

Preşedintele Greciei este Konstandinos Dimitriou Stephanopoulos (10 martie 1995).

Primul ministru al Greciei este Konstandinos Georgiou Simitis (19 ianuarie 1996).

Nume oficial: Elliniki Dimokratia - Hellenic Republic;

Capitala: Atena;

Localizare: Sud-Estul Europei; 

Suprafaţa totală: 131.940 km2; 

Populaţia: 10.645.303 (iulie 2002); 

Structura populaţiei pe vârste: 0-14 ani 15%, 15-64 ani 67%, peste 65 ani 18% (iulie 2002); 

Religie: ortodoxă greacă 98%, musulmană 1,3%, altele 0,7%.

Sărbătoarea naţională: 25 martie, ziua independenţei (1829).

Organizaţii internaţionale din care face parte: ONU, UE, AID, AIEA, BIRD, CFI, FAO, FIDA, FMI, GATT, OACI, OIM, OMI, OMM, OMPI, OMS, ONUDI, UIT, UNESCO, UPU şi al altor organizaţii internaţionale guvernamentale şi neguvernamentale.

 

Scurt istoric

 

Grecia antică este considerată "leagănul culturii occidentale", arta, ştiinţa, literatura, filosofia, arhitectura şi formele de administrare ale oraşelor-stat ale acestei ţări mici reprezentând un punct de reper al gândirii şi civilizaţiei occidentale.

Elenii sau grecii antici au organizat primele jocuri olimpice în anul 776 î.Hr, considerând acest an începutul istoriei lor. În realitate, istoria culturii Greciei antice a început mult mai devreme: deja în anul 2000 î.Hr. în regiunea Mării Egee, la Creta înflorea cultura minoică, palatul Cnossos din Creta oglindind încă bogaţia şi talentul arhitectural al acelei perioade. Cultura minoică a influenţat puternic cultura miceniană, apărută în secolul al XVII-lea î.Hr. în Pelopones, în Grecia continentală. 

Din secolul al VIII-lea, triburile greceşti au început să înfiinţeze mici oraşe-stat, numite polis, aflate în competiţie între ele, cele mai importante fiind Atena şi Theba în Grecia Centrală, precum şi Sparta şi Corintul formate în sud, în Pelopones. Datorită reliefului muntos, insuficienţei terenurilor agricole şi dezvoltării comerţului au fost înfiinţate colonii greceşti de-a lungul coastei Mării Mediterane, până în Africa de Nord şi Peninsula Iberică.

Această deschidere către lumea exterioară a adus în Grecia influenţe noi, dezvoltând atât relaţiile externe, specifice perioadei, cât şi cultura ţării. Oraşele-stat aflate în conflict permanent între ele şi-au unit forţele pentru a opri atacurile Persiei, victoria cea mai renumită obţinută de greci fiind cea de la Marathon, din anul 490 î.Hr.

Atena a devenit oraşul-stat conducător al Greciei, aici desfăşurându-şi activitatea întemeietorii filosofiei occidentale: Socrate, Platon şi Aristotel. Sistemul politic al oraşului era unic: acesta, preluând locul oligarhiei tradiţionale, îngăduia tuturor bărbaţilor liberi să participe la luarea deciziilor, în acest fel născându-se democraţia ca noţiune şi practică.

Slăbite de războaiele frecvente dintre Atena şi Sparta oligarhică, sau dintre Sparta şi Theba, oraşele-stat sunt cucerite, pe rând, până în anul 338 î.Hr., de regele Macedoniei, Filip al II-lea. Fiul acestuia, Alexandru cel Mare, a continuat cuceririle începute de tatăl său, creând un imperiu uriaş care se întindea din Egipt şi Persia, până în India. Cu toate că imperiul s-a destrămat o dată cu moartea lui Alexandru cel Mare, în 323 î.Hr., mulţumită acestuia cultura elenistică s-a răspândit într-un spaţiu deosebit de întins.

Macedonia a rămas cel mai puternic stat grecesc până în anul 146 î.Hr., când romanii au ocupat ţara, transformând-o în provincie. Civilizaţia elenistică a găsit un teren fertil în Imperiul Roman, înflorind în continuare. O dată cu divizarea Imperiului Roman, în anul 395, limba şi cultura greacă au devenit nucleul Bizanţului, cu capitala la Constantinopol.

În timpul cruciadelor, Grecia s-a destrămat din nou în state mici. Schimbarea cea mai radicală a adus-o ocuparea de către otomani a Constantinopolului, în 1453, o mare suprafaţă a Greciei devenind parte a Imperiului Otoman. Totuşi, limba greacă şi religia ortodoxă au fost păstrate şi în aceste condiţii, ele reprezentând baza naţionalismului grec apărut la sfârşitul secolului al XVIII-lea.

În anul 1821 grecii s-au răsculat împotriva dominaţiei turceşti, declarând independenţa ţării în anul următor. Războiul dintre cele două popoare s-a încheiat numai datorită intervenţiei Rusiei, Franţei şi Angliei, independenţa Greciei fiind recunoscută în anul 1829, în interiorul graniţelor ţării aflându-se numai Peloponesul şi o parte a Greciei Centrale. Ţara a fost declarată regat, iar ca domnitor a fost ales prinţul Otto I de Bavaria.

Regele Otto a ales pentru drapelul statului culorile albastru-alb ca simbol al independenţei, acestea fiind şi culorile patriei sale, Bavaria. Model a fost steagul Statelor Unite, proaspăt independente. Cu toate acestea, dungile steagului Greciei nu reprezintă state sau provincii membre, ci deviza războiului de independenţă: Eleutheria i Thanatos - "Libertate sau moarte", cele nouă dungi ale steagului reprezentând cele 9 silabe ale devizei. 

O dată cu slăbirea Imperiului Otoman, grecii au încercat să anexeze regiunile populate de ei la ţara-mamă. După războiul din Balcani din 1912-1913 au fost anexate la Grecia Creta, insulele Mării Egee şi Macedonia de Sud. 

În primul război mondial, Grecia a luptat alături de statele vecine, ţara fiind condusă de o personalitate importantă, primul-ministrul Eleutherios Venizelos. După război, Grecia a încercat să recucerească de la Turcia provincia Anatolia, unde existau colonii greceşti. Luptele, care au dus la genocid din partea ambelor state, s-au terminat în anul 1922 cu retragerea grecilor. 

Lupta pentru putere a monarhiştilor şi a republicanilor a luat sfârşit o dată cu proclamarea Greciei ca republică, în anul 1924, chiar dacă tulburările interne au dus la întoarcerea casei regale, în anul 1935. 

După retragerea germanilor şi încheierea celui de-al doilea război mondial, în anul 1946 a izbucnit un război civil care a durat 3 ani şi a fost câştigat de monarhiştii sprijiniţi de unele ţări occidentale. Monarhia a fost restabilită, Paul I devenind regele al ţării. 

În 1952 Grecia a aderat la NATO, raporturile sale cu vecinii şi îndeosebi cu Turcia, şi ea membră NATO, rămânând tensionate. Situaţia a fost agravată de conflictul dintre populaţia greacă şi turcă din Cipru, în anii ‘60. 

Înaintea alegerilor parlamentare care trebuiau să aibă loc în anul 1967, în urma unei lovituri de stat conduse de colonelul Papadopoulos, armata ajunge la putere, regele Constantin este alungat din ţară, guvernul militar declarând Grecia republică. 

Treptat, Grecia a trecut la democraţie, formaţiunile de stânga căpătând dreptul de organizare politică. Alegerile parlamentare din 1974 au fost câştigate de alianţa de dreapta Noua Democraţie (ND), condusă de Konstantinos Karamanlis, acesta din urmă devenind prim-ministru. 

La 16 iunie 1975 este adoptată noua Constituţie a Greciei, consfinţind forma de guvernământ asupra căreia populaţia se pronunţase prin referendum în decembrie 1974.

Alegerile din anul 1981 au fost câştigate de Mişcarea Socialistă Panelenă (PASOK), care forma, în frunte cu liderul său, Andreas Papandreu, primul guvern de stânga din istoria ţării. Politica social-democrată a PASOK a avut ca scop ştergerea diferenţelor de venit şi obţinerea bunăstării sociale. În 1993 revine în funcţia de prim-ministru reprezentantul PASOK, Andreas Papandreu, socialiştii constituind, după acea dată, cel mai important partid de guvernare al ţării.

Grecia, cu o economie dominată de agricultură, a aderat în 1981 la Comunitatea Economică Europeană. Aproape 3 milioane de muncitori greci trăiesc în alte ţări ale Europei. A fost început procesul de industrializare a ţării, îndeosebi prin crearea industriei uşoare textile. Ţara dispune de una dintre cele mai puternice flote comerciale din lume. Principala sursă de valută rămâne turismul, ţara fiind vizitată anual de peste 7 milioane de turişti. În martie 1995, Grecia a înaintat oficial documentele de aderare la Uniunea Europeană.

Grecia a deţinut preşedinţia Uniunii Europene în perioada 1 ianuarie-30 iunie 1994 şi 1 ianuarie- 30 iunie 2003. 

 

Sistemul constituţional

 

Grecia este republică parlamentară din anul 1974. Este în vigoare Constituţa adoptată la 11 iunie 1975 cu amendamentele din 7 martie 1986 şi 6 aprilie 2001. 

Articolul 1 din Constituţie precizează că "Grecia este o republică parlamentară. Toate puterile aparţin poporului şi există pentru popor şi naţiune, fiind exercitate potrivit Constituţiei". 

Potrivit art.2, "Respectarea şi protejarea valorilor umane constituie obligaţia primară a statului. Grecia aderă la toate reglementările şi legile internaţionale recunoscute, militând pentru întărirea păcii, justiţiei şi a relaţiilor de prietenie dintre popoarele şi statele lumii". 

În Constituţia Greciei sunt prevăzute şi garantate următoarele drepturi:

- egalitatea în faţa legii (art. 4 alin.1);

- alegerea în funcţii publice (art.4 alin.4);

- interzicerea titlurilor de nobleţe sau demnităţilor ereditare (art.4 alin.7). 

- asigurarea vieţii, onoarei, libertăţii şi bunurilor personale (art.5 alin.2);

- dreptul de circulaţie şi de liberă alegere a domiciliului (art.5 alin.2);

- dreptul la justiţie (art. 6);

- inviolabilitatea domiciliului (art.9);

- libertatea cuvântului, libertatea de a edita publicaţii, libertatea întrunirilor şi libertatea de a constitui asociaţii (art.11, art.12, art.14);

- dreptul la educaţie (art.16);

- dreptul la proprietate (art.17); 

- secretul corespondenţei (art.19). 

Şeful statului este preşedintele, ales prin vot deschis de către Parlament, potrivit amendamentelor aduse Constituţiei în anul 1986. Preşedintele poate fi reales numai o singură dată, mandatul acestuia fiind de 5 ani. În cazul în care preşedintele se află mai mult de 10 zile în străinătate, în caz de deces, de demisie sau incapacitate, prerogativele acestuia sunt preluate către preşedintele Camerei Deputaţilor. Amendamentele adoptate în anul 1986 au limitat prerogativele preşedintelui. Astfel acesta nu are dreptul de a dizolva parlamentul şi de a demite guvernul, de a declara starea de necesitate în ţară, de a bloca prin veto legile adoptate de parlament. În circumstanţe deosebite, un Consiliu al Republicii, alcătuit din peroane politice importante, poate autoriza ca Preşedintele să dizolve Parlamentul.

Puterea legislativă este exercitată de Camera Deputaţilor - Vouli ton Ellinon - (Parlament unicameral), alcătuită din maxim 300 şi minim 200 de deputaţi.

Potrivit art.51 din Constituţie, membrii Parlamentului sunt reprezentanţii naţiunii, fiind aleşi pe baza votulul direct şi secret pe o perioadă de 4 ani. Marea majoritate a deputaţilor sunt aleşi în baza scrutinului direct, un mic număr de deputaţi fiind aleşi pe sistemul listelor de partid, proporţional cu număr de voturi obţinut de fiecare partid în parte. 

Dacă pe perioada ultimului an al mandatului, un loc de deputat devine vacant, acesta nu va fi ocupat alegeri, cu condiţia ca numărul locurilor vacante să nu depăşească 100. 

Dintre atribuţiile membrilor parlamentului se pot menţiona următoarele:

- adoptarea proiectelor de legi presupune două lecture: prima lectură include dezbaterea legii articol cu articol, iar a doua lectură include dezbaterea întregului proiect de lege;

- Parlamentul poate revoca din funcţie pe primul ministru şi pe membrii guvernului în urma unui vot nesecret;

- potrivit art.76 din Constituţie, dacă Guvernul solicită adoptarea unei legi în procedură de urgenţă, Parlamentul o poate adopta după o singură lectură. 

Puterea executivă este exercitată de preşedinte şi de guvernul condus de primul ministru. Potrivit art.81 din Constituţie, structura şi funcţionarea Guvernului este specificată prin lege. 

Preşedintele numeşte primul ministru al ţării şi, la recomandarea acestuia, pe ceilalţi membri ai guvernului. În funcţia de prim-ministru este desemnat liderul partidului majoritar din Parlament.

În privinţa relaţiei dintre Parlament şi Guvern:

- o moţiune de cenzură poate fi depusă dacă este semnată de 50 de deputaţi şi se consideră acceptată dacă este aprobată de majoritatea absolută a membrilor Parlamentului;

- o moţiune nu poate fi introdusă într-o perioadă de 6 luni de la respingerea altei moţiuni.

Sistemul juridic al Greciei are la bază dreptul roman. Potrivit art.87 din Constituţie, acesta este administrat de Curţi şi de judecători care se bucură de independenţă. Potrivit legii, personalul judiciar este numit pe viaţă prin decret prezidenţial. 

Sistemul juridic al Greciei este împărţit în curţi civile, penale şi administrative. 

Curţile civile se împart în următoarele 4 categorii: 

- Curtea de magistraţi;

- Curtea de Primă Instanţă;

- Curtea de Apel;

- Curtea Supremă (Arios Pagos).

Structura Curţilor penale este următoarea:

- Curtea poliţiei;

- Curtea de delicte (1-3 membri); 

- Curtea pentru minori;

- Curtea de apel (5 membri);

- Înalta curte a juraţilor (de primă instanţă);

- Înalta curte de apel a juraţilor;

- Curtea Supremă (de casaţie).

Cazurile de drept civil şi penal sunt judecate de o primă instanţă, apelurile putând fi făcute la Curtea de Apel sau la Curtea Supremă. 

Curţile administrative speciale sunt cele de arbitraj în probleme de muncă sau de securitate socială, apelurile în aceste situaţii putând fi făcute la Consiliul de Stat. Preşedintele Curţii Supreme numeşte judecătorii tuturor curţilor după consultări cu Consiliul Magistraturii, mandatul acestora fiind pe viaţă. 

Structura administrativă 

Grecia este împărţită în 51 de departamente care sunt conduse de prefecţi: Agio (Muntele Athos), Achaia, Atolia kai Akarmania, Argolis, Arkadia, Arta, Attiki, Chalkidiki, Chanion, Chios, Dodekanisos, Drama, Evros, Evrytania, Evvoi, Florina, Fokodis, Fthiotis, Grevena, Ileia, Imathia, Ioannina, Irakleion, Kar Kastoria, Kavala, Kefallinia, Kerkyra, Kilkis, Korinthinia, Koznai, Kyklades, Lakonia, Larisa, Lasithi, Lefkas, Lesvos, Magnisia, Messinia, Pella, Pieria, Preveza, Rethynnis, Rodopi, Samos, Serrai, Thesprotia, Thessaloniki, Trik Voiotia, Xanthi şi Zakynthos. Singurul departament independent - regiune autonomă - este Muntele Athos. Pe teritoriul acestuia se află circa 20 de mânăstiri, administrate de un consiliu.

Ombudsman-ul

Potrivit art. 101A din Constituţia Greciei s-a definit funcţionarea instituţiei Avocatul Poporului, care funcţionează ca autoritate independentă din anul 1998. Primul Ombudsman ales pentru o perioadă de 5 ani este Nikiforos Diamandouros.

 

Partidele politice

 

Principalele partide politice care au fost prezente în Parlament sunt următoarele:

Mişcarea Socialistă Panelenă (PASOK), partidul de guvernământ, a fost creată la 3 septembrie 1974 pe baza organizaţiei Mişcarea Democrată Panelenă. Fondator şi preşedinte al partidului care numără peste 30000 de membri este Andreas Papandreu. 

Partidul Noua Democraţie (ND) a fost fondat în septembrie 1974 de C. Karamanlis pe baza structurii fostului partid de Uniune Naţională Radicală. În prezent, ND numără aproximativ 20000 de membri.

Partidul Primăvara Politică (POLA) a fost fondat în iunie 1993 şi este condus de Antonios Samaras.

Stânga Elană (EAR) a fost fondat în anul 1987 după scindarea Partidului Comunist (interior). Partidul numără circa 15000 de membri şi este condus de Fotis Couvelis. 

Partidul Comunist din Grecia (PCG) a fost fondat în noiembrie 1918 şi a purtat de-a lungul timpului mai multe denumiri. Scos în afara legii în anul 1947, PCG a fost legalizat în anul 1974. Conducătorul partidului este Aleka Papariga.

Uniunea Centrului Democratic a fost creat în octombrie 1974 în urma fuzionării a două partide, Uniunea Centrului şi Noile Forţe Politice. Partidul este condus de Ioannis Zighdis.

Partidul Liberal a fost constituit în anul 1981 în urma scindării survenite în Uniunea Centrului Democratic şi este condus de Nikitas Wenizelos.

Renaşterea Democratică a fost contituită în anul 1985 având la bază scindarea unei aripi a Partiului Noua Democraţie. Fondatorul şi liderul partidului este Konstandinos Stephanopoulos.

Uniunea Democratică de Stânga (EDA) a fost fondată în anul 1951, fiind în ilegalitate în perioada 1967-1974. Preşedintele partidului este Manolis Glezos. 

Coaliţia Forţelor de Stânga şi Progresiste (SIN) a fost constituită la iniţiativa Partidului Comunist în anul 1989, fiind o alianţă formată din 14 formaţiuni politice. Preşedintele acestei alianţe este Nikolaos Constantopoulos. 

Partidul Socialist Democratic a fost constituit în martie 1979 şi este condus de Haralambos Protopapas.

 

Sistemul electoral

Vot universal – sistemul reprezentării proporţionale, vârsta minimă 18 ani.

Alegerile din anul 2000

Rezultatul alegerilor prezidenţiale care au avut loc în ianuarie 2002: Konstandinos Stephanopoulos a fost reales preşedintele Greciei cu 90% din votul membrilor Parlamentului.

Rezultatele alegerilor parlamentare care au avut loc la 9 aprilie 2000 sunt următoarele:

- Mişcarea Socialistă Panelenă (PASOK) - 158 mandate (43,8% din totalul voturilor exprimate);

- Partidul Noua Democraţie (ND) - 125 mandate (42,7%);

- Partidul Comunist din Grecia (PCG) - 11 mandate (5,5%); 

- Coaliţia Forţelor de Stânga şi Progresiste (SIN) - 6 mandate (3,2%);

- candidaţi independenţi - 5 mandate.

- alte formaţiuni, care nu au atins pragul electoral, au însumat 4,8% din totalul voturilor exprimate.

 

Guvernul actual

 

Lista Guvernului format după ultimile alegeri legislative este următoarea:

- Primul-ministru: Konstandinos Georgiou Simitis;

- Ministru de stat: Stefanos Manikas;

- Ministru al economiei şi finanţelor: Nikolaos Christodoulakis;

- Ministru de externe: Georgios Papandreou;

- Ministrul apărării: Yannos Papantoniou;

- Ministru de interne, al administraţiei publice şi probleme de descentralizare: Constantine Skandalidis;

- Ministrul dezvoltării: Apostolos-Athanoassios Tsohatzopoulos; 

- Ministrul mediului: Vasso Papandreou;

- Ministrul educaţiei şi cultelor: Petros Efthymiou;

- Ministrul muncii şi protecţiei sociale: Dimitrios Reppas; 

- Ministrul sănătăţii: Costas Stefanis;

- Ministrul agriculturii: Georgios Drys;

- Ministrul justiţiei: Philippos Petsalnikos;

- Ministrul culturii: Evangelos Venizelos;

- Ministrul transporturilor şi telecomunicaţiilor: Christos Verelis;

- Ministrul ordinii publice: Michalis Chrysochoidis;

- Ministrul marinei comerciale: Georgios Anomeritis;

- Ministrul pe probleme de presă şi mass-media: Chrisos Protopapas; 

- Ministrul provinciei Macedonia: Georgios Paschalidis;

- Ministrul insulelor Aegean: Nikolaos Sifounakis.

 

Economia

Până la sfârşitul anilor '50, economia Grecia se baza doar pe agricultură, în multe regiuni ale ţării punându-se doar problema subexistenţei populaţiei. Veniturile statului grec se bazau doar pe exportul câtorva produse agricole, în special tutun şi citrice, pe industria navală şi pe turism.

La mijlocul secolului XX au fost luate unele măsuri privind industrializarea ţării, măsuri care au fost intensificate odată cu aderarea Greciei la Comunitatea Europeană, la începutul anilor '80. Comerţul Greciei cu partenerii europeni a cunoscut o perioadă de înflorire, statul grec beneficiind de împrumuturi şi subsidii din partea organizaţiei europene. 

Guvernul Greciei a luat o serie de măsuri pentru reducerea şomajului şi redresarea sectorului bancar, a învăţământului, mass-media şi în sectorul serviciilor publice. Cu toate acestea, statisticile UE relevă faptul că economia Greciei este una dintre cele mai puţin performante din rândul celor 15 membre ale Uniunii.

Produsul Intern Brut al Greciei a fost estimat în anul 2001 la aproximativ 189,7 miliarde de dolari, ceea ce reprezintă un venit mediu de 11870 de dolari/locuitor. Se estimează că circa 40% din activităţile economice se realizează pe piaţa neagră, fapt care afectează sistemul de securitate social, al pensiilor şi bugetul ţării. Dimensiunea economiei subterane reprezintă principalul obstacol în calea modernizării ţării şi afectează nivelul investiţiilor străine în Grecia. Un alt obstacol este reprezentat de numărul persoanelor care lucrează în sectorul public, nivelul cheltuielilor în acest sector reprezentând o treime din PIB. Eforturile întreprinse din anul 1990 de a privatiza o parte a sectorului public au fost încununate de succes, dar cu toate acestea statul controlează încă o parte importantă a întreprinderilor economice.

Din anul 1996, Grecia a depus eforturi pentru implementarea monedei europene euro la 1 ianuarie 2001, fiind puse în practică măsuri pentru reducerea ratei inflaţiei şi a deficitului bugetar. 

Piaţa muncii cuprinde 4.600.000 de persoane din totalul populaţiei Greciei. Dintre aceştia 58% lucrează în turism, 20% în agricultură, iar 23% în sectorul înreprinderilor mici. Rata şomajului variază în jurul valorii de 10%. 

Volumul veniturilor obţinute de sectorul servicii, inclusiv turismul, reprezintă circa 72% din Produsul Intern Brut al ţării, anual, Grecia fiind vizitată de 10-12 milioane de turişti. Sectorul industrial contribuie la PIB cu circa 20%. Principalele industrii profitabile sunt cea alimentară, de confecţii, încălţăminte, chimică şi navală.

Agricultura, industria lemnului şi pescuitul contribuie împreună cu 7% din PIB. Fermele greceşti sunt de dimensiuni mici, principalele produse cultivate fiind tutunul, zahărul, legumele, măslinele şi citricele. Pădurile ocupă circa 28% din teritoriul ţării.

Sectorul energetic a cunoscut o dezvoltare continuă după încheierea celui de-al doilea război mondial, creşterea producţiei de energie electrică devenind semnificativă după anii '80, hidrocentralele reprezentând doar 8% din această pondere.

Şi în sectorul transporturilor s-au prefigurat importante transformări după anul 1981. Grecia are aproximativ 117000 km de drumuri, din care 10000 km fac parte din şoselele de importanţă naţională. Numărul de autoturisme a crescut de la 67 unităţi/1000 de locuitori în anul 1977 la 348 de unităţi/1000 de locuitori în 1998. Sistemul căilor ferate totalizează 2503 km. Grecia are una dintre cele mai importante flote de pe glob. Capacitatea de transport maritim al acestei ţări totalizează 26,4 milioane tone dw. 

La rândul său, sistemul comunicaţiilor a cunoscut o dezvoltare importantă. Toate localităţile ţării sunt conectate la reţeaua naţională de telecomunicaţii. Monopolul statului asupra radio-televiziunii a fost eliminat în anul 1987. Statisticile relevă faptul că în anul 1997 existau 240 de televizoare şi 475 aparate de radio/1000 locuitori, iar în anul 1999 existau 528 de telefoane mobile/1000 locuitori.

În domeniul comerţului exterior, principalii parteneri ai Greciei sunt Germania, Italia, Marea Britanie şi Statele Unite ale Americii. Importurile ţării se realizează în special din Italia, Germania, Franţa, Olanda şi Marea Britanie.

